My Bloody Valentine
My Bloody Valentine, irsk rockband dannet i 1984 i Dublin af Kevin Shields, guitar og sang, Colm Ó Cíosóig, trommer, og Debbie Googe, bas; efter nogle år blev Bilinda Butcher, sang og guitar, fast medlem. My Bloody Valentine, som er opkaldt efter en splatterfilm, blev et stilskabende navn inden for alternativ rock. Musikken er indadvendt med tilbagetrukne vokaler og forvrængede guitarer som undertiden skaber en mur af støj, karakteristisk for såkaldt shoegazing rock. Gruppens kreative højdepunkt var albummet Loveless (1991), som også er gruppens foreløbigt sidste. Herefter holdt My Bloody Valentine pause indtil 2007, hvorefter gruppen begyndte at turnere igen.